CELEX: 32016R2376
Language: sk
Date: 2016-10-13 00:00:00
Title: Delegované nariadenie Komisie (EÚ) 2016/2376 z 13. októbra 2016, ktorým sa stanovuje plán pre odhadzovanie úlovkov pri lastúrnikoch Venus spp. v talianskych pobrežných vodách

23.12.2016   
            
            
               SK
            
            
               Úradný vestník Európskej únie
            
            
               L 352/48
            
         DELEGOVANÉ NARIADENIE KOMISIE (EÚ) 2016/2376
   z 13. októbra 2016,
   ktorým sa stanovuje plán pre odhadzovanie úlovkov pri lastúrnikoch Venus spp. v talianskych pobrežných vodách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (1), a najmä na jeho článok 15 ods. 6,
   so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (2), a najmä na jeho článok 15a,
   keďže:
   
               (1)
            
            
               Cieľom nariadenia (EÚ) č. 1380/2013 je postupná eliminácia odhadzovania úlovkov vo všetkých druhoch rybolovu Únie prostredníctvom zavedenia povinnosti vylodiť úlovky druhov, na ktoré sa vzťahujú obmedzenia výlovu.
            
         
               (2)
            
            
               Článkom 15 ods. 6 nariadenia (EÚ) č. 1380/2013 sa Komisia splnomocňuje prijímať prostredníctvom delegovaných aktov plány pre odhadzovanie úlovkov na obdobie najviac troch rokov, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami. Plány pre odhadzovanie úlovkov môžu obsahovať aj technické opatrenia týkajúce sa lovu.
            
         
               (3)
            
            
               Taliansko ako jediný členský štát s priamym hospodárskym záujmom na love lastúrnikov Venus spp. v talianskych pobrežných vodách predložilo Komisii odporúčanie v súlade s postupom stanoveným v článku 18 nariadenia (EÚ) č. 1380/2013. Odporúčanie má podobu vnútroštátneho riadiaceho plánu pre odhadzovanie úlovkov populácie Venus spp. a Taliansko ho predložilo po konzultácii s Poradnou radou pre Stredozemné more (MEDAC). Vedecký, technický a hospodársky výbor pre rybárstvo (STECF) následne preskúmal vedecké príspevky, ktoré Taliansko predložilo. Opatrenia uvedené v spoločnom odporúčaní sú v súlade s ustanoveniami článku 18 ods. 3 nariadenia (EÚ) č. 1380/2013.
            
         
               (4)
            
            
               Článkom 15a nariadenia (ES) č. 1967/2006 sa Komisia splnomocňuje, aby na účely prijatia plánov pre odhadzovanie úlovkov a pre druhy, na ktoré sa vzťahuje povinnosť vylodiť úlovky, stanovila minimálne ochranné referenčné veľkosti s cieľom zabezpečiť ochranu mláďat morských organizmov. Minimálne ochranné referenčné veľkosti sa v prípade potreby môžu líšiť od veľkostí stanovených v prílohe III k uvedenému nariadeniu.
            
         
               (5)
            
            
               STECF dospel na základe vnútroštátneho riadiaceho plánu pre odhadzovanie úlovkov populácie Venus spp. k záveru, že lastúrniky Venus spp. patria k druhom s vysokou mierou prežitia po ulovení a táto skutočnosť opodstatňuje žiadosť o výnimku z povinnosti vylodiť úlovky pri časti úlovku určenej na odhodenie. Zmenšenie minimálnej ochrannej referenčnej veľkosti z 25 mm na 22 mm je zlučiteľné s dĺžkou vo fáze pohlavnej zrelosti, preto by nemalo mať výrazný vplyv na ochranu mladých jedincov. Podľa prognóz povedie len k malému zníženiu reprodukčného potenciálu populácie, čo sa nepovažuje za významný vplyv na populáciu. V neposlednom rade výbor dospel k záveru, že navrhovaný vedecký monitorovací program pravdepodobne pomôže získať dostatočné údaje na posúdenie účinkov plánu pre odhadzovanie úlovkov.
            
         
               (6)
            
            
               Členský štát by v záujme zabezpečenia primeranej kontroly vykonávania povinnosti vylodiť úlovky mal zostaviť zoznam plavidiel, na ktoré sa toto nariadenie vzťahuje.
            
         
               (7)
            
            
               Keďže opatrenia stanovené v tomto nariadení majú priamy vplyv na ekonomické činnosti v súvislosti s rybolovom a plánovaním rybárskej sezóny plavidiel Únie, toto nariadenie by malo nadobudnúť účinnosť tretím dňom po jeho uverejnení v Úradnom vestníku Európskej únie. Podľa článku 15 ods. 6 nariadenia (EÚ) č. 1380/2013 by sa toto nariadenie malo uplatňovať maximálne tri roky.
            
         PRIJALA TOTO NARIADENIE:
   Článok 1
   Predmet úpravy
   V tomto nariadení sa špecifikujú podrobnosti vykonávania povinnosti vylodiť úlovky, ktorá sa má uplatňovať pri love lastúrnikov Venus spp. v talianskych pobrežných vodách v súlade s článkom 15 ods. 1 písm. d) nariadenia (EÚ) č. 1380/2013.
   Článok 2
   Minimálna ochranná referenčná veľkosť
   1.   Odchylne od minimálnych ochranných referenčných veľkostí stanovených v prílohe III k nariadeniu (ES) č. 1967/2006 a na účely článku 15 ods. 11 nariadenia (EÚ) č. 1380/2013 sa minimálna ochranná referenčná veľkosť lastúrnikov Venus spp. v talianskych pobrežných vodách stanovuje na celkovú dĺžku 22 mm.
   2.   Meranie veľkosti lastúrnikov Venus spp. sa vykonáva podľa prílohy IV k nariadeniu (ES) č. 1967/2006.
   Článok 3
   Zoznam plavidiel
   1.   Orgány členského štátu určia plavidlá, na ktoré sa má vzťahovať povinnosť vylodiť úlovky.
   2.   Orgány členského štátu do 31. decembra 2016 predložia Komisii prostredníctvom zabezpečeného kontrolného webového sídla Únie zoznam plavidiel schválených na lov lastúrnikov Venus spp. hydraulickými dredžami v talianskych pobrežných vodách. Orgány členského štátu tento zoznam sústavne aktualizujú.
   Článok 4
   Nadobudnutie účinnosti
   Toto nariadenie nadobúda účinnosť tretím dňom po jeho zverejnení v Úradnom vestníku Európskej únie.
   Uplatňuje sa od 1. januára 2017 do 31. decembra 2019.
   Článok 3 sa však uplatňuje odo dňa nadobudnutia účinnosti.
   
      Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
      V Bruseli 13. októbra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 28.12.2013, s. 22.
   
      (2)  Ú. v. EÚ L 409, 30.12.2006, s. 11.